ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สธ. 31 /2557

เรื่อง  ข้อกําหนดสําหรับบริษัทหลักทรัพย์ที่ไม่สามารถ  
ดํารงเงินกองทุนสภาพคล่องสุทธิได้

                             

                    อาศัยอํานาจตามความในมาตรา 141 วรรคหนึ่ง (2) แห่งพระราชบัญญัติหลักทรัพย์และตลาดหลักทรัพย์ พ.ศ. 2535  โดยได้รับความเห็นชอบจากคณะกรรมการกํากับตลาดทุน สํานักงานออกข้อกําหนดไว้ดังต่อไปนี้


ข้อ ๑ ในประกาศนี้

                    “บริษัทหลักทรัพย์”  หมายความว่า   บริษัทหลักทรัพย์ซึ่งมีหน้าที่ดํารงเงินกองทุนสภาพคล่องสุทธิตามประกาศการดํารงเงินกองทุนสภาพคล่องสุทธิ 

                    “ประกาศการดํารงเงินกองทุนสภาพคล่องสุทธิ”  หมายความว่า   ประกาศคณะกรรมการกํากับหลักทรัพย์และตลาดหลักทรัพย์ว่าด้วยการดํารงเงินกองทุนสภาพคล่องสุทธิ


ข้อ ๒ ให้บริษัทหลักทรัพย์ที่ไม่สามารถดํารงเงินกองทุนสภาพคล่องสุทธิได้ตามประกาศการดํารงเงินกองทุนสภาพคล่องสุทธิปฏิบัติดังต่อไปนี้

                   (1)  จัดทําและยื่นแผนการแก้ไขปัญหาการดํารงเงินกองทุนสภาพคล่องสุทธิต่อสํานักงานภายในสามสิบวันนับแต่วันแรกที่บริษัทหลักทรัพย์ไม่สามารถดํารงเงินกองทุนสภาพคล่องสุทธิได้  เว้นแต่ก่อนครบกําหนดระยะเวลาดังกล่าวสามารถดํารงเงินกองทุนสภาพคล่องสุทธิได้ตามประกาศการดํารงเงินกองทุนสภาพคล่องสุทธิไม่น้อยกว่าเจ็ดวันทําการติดต่อกัน

                    (2)  ดําเนินการตามแผนการแก้ไขปัญหาการดํารงเงินกองทุนสภาพคล่องสุทธิที่ได้ยื่นต่อสํานักงานตาม (1) เพื่อให้สามารถกลับมาดํารงเงินกองทุนสภาพคล่องสุทธิได้ตามประกาศการดํารงเงินกองทุนสภาพคล่องสุทธิ ภายในระยะเวลาที่กําหนดในแผนดังกล่าวซึ่งต้องไม่เกินเก้าสิบวันนับแต่วันแรกที่บริษัทหลักทรัพย์ไม่สามารถดํารงเงินกองทุนสภาพคล่องสุทธิได้

                   ในกรณีที่มีเหตุจําเป็นและสมควร สํานักงานอาจผ่อนผันระยะเวลาในการดําเนินการตามวรรคหนึ่งได้  ทั้งนี้ ให้บริษัทหลักทรัพย์ที่ประสงค์จะขอผ่อนผันระยะเวลาดังกล่าวยื่นคําขอเป็นหนังสือพร้อมแสดงเหตุผลต่อสํานักงานล่วงหน้าไม่น้อยกว่าสิบวันก่อนครบกําหนดระยะเวลาตามวรรคหนึ่ง


ข้อ ๓ ในระหว่างที่บริษัทหลักทรัพย์ไม่สามารถดํารงเงินกองทุนสภาพคล่องสุทธิได้ตามประกาศการดํารงเงินกองทุนสภาพคล่องสุทธิ หรืออยู่ในระหว่างการดําเนินการตามข้อ 2 ห้ามมิให้บริษัทหลักทรัพย์นั้นดําเนินการดังต่อไปนี้ จนกว่าจะสามารถดํารงเงินกองทุนสภาพคล่องสุทธิได้ตามประกาศการดํารงเงินกองทุนสภาพคล่องสุทธิและได้รับอนุญาตจากสํานักงานให้ประกอบธุรกิจได้ตามปกติ

                    (1)  การเพิ่มวงเงินซื้อขายหลักทรัพย์ให้แก่ลูกค้าบัญชีเงินสด เว้นแต่เป็นการซื้อหลักทรัพย์ที่ลูกค้าได้วางเงินไว้กับบริษัทหลักทรัพย์ หรือเป็นการขายหลักทรัพย์ของลูกค้าที่อยู่ในความครอบครองของบริษัทหลักทรัพย์แล้ว

                    (2)  การเพิ่มยอดหนี้คงค้างของลูกค้าบัญชีมาร์จิ้นหรือลูกค้าที่ยืมหลักทรัพย์จากยอดหนี้คงค้างที่ปรากฏในวันแรกที่บริษัทหลักทรัพย์ไม่สามารถดํารงเงินกองทุนสภาพคล่องสุทธิได้ตามประกาศการดํารงเงินกองทุนสภาพคล่องสุทธิ เว้นแต่เป็นการเพิ่มยอดหนี้คงค้างเนื่องจากเหตุใดเหตุหนึ่งดังนี้

  (ก)  ดอกเบี้ยค้างรับ

 (ข) หลักทรัพย์ที่ลูกค้ายืมมีมูลค่าสูงขึ้น

  (ค)  การซื้อหลักทรัพย์เพื่อนํามาคืนการยืมหลักทรัพย์เพื่อขายชอร์ต

                    (3)  การให้บริการหรือการเปิดบัญชีซื้อขายหลักทรัพย์ แก่ลูกค้ารายใหม่

                    (4)  การเพิ่มเงินลงทุนของบริษัท (portfolio) เว้นแต่เป็นการลงทุนดังนี้

  (ก)  การลงทุนในเงินฝาก หรือหน่วยลงทุนกองทุนรวมตลาดเงินในประเทศ

  (ข) การลงทุนเพื่อป้องกันความเสี่ยงจากเงินลงทุนหรือภาระผูกพันของบริษัทที่มีอยู่ก่อนหรือในวันแรกที่บริษัทหลักทรัพย์ไม่สามารถดํารงเงินกองทุนสภาพคล่องสุทธิได้ตามประกาศการดํารงเงินกองทุนสภาพคล่องสุทธิ

 (ค)  การลงทุนเนื่องจากมีภาระผูกพันในฐานะเป็นผู้ดูแลสภาพคล่องในการซื้อขายหลักทรัพย์ ซึ่งบริษัทหลักทรัพย์ได้ทําการป้องกันความเสี่ยงจากการลงทุนดังกล่าวไว้แล้วอย่างเต็มจํานวน

 (ง)  การลงทุนเนื่องจากเกิดความผิดพลาดในการส่งคําสั่งซื้อขายหลักทรัพย์ให้แก่ลูกค้า (error port)

                    (5)  การทําสัญญารับประกันการจัดจําหน่ายหลักทรัพย์เพิ่มเติมจากสัญญาที่มีผลผูกพันอยู่ก่อนวันที่บริษัทหลักทรัพย์ไม่สามารถดํารงเงินกองทุนสภาพคล่องสุทธิได้ตามประกาศการดํารงเงินกองทุนสภาพคล่องสุทธิ

  
 

                    (6)  การเพิ่มมูลค่าเงินทุนที่รับบริหารให้แก่ลูกค้าบัญชีกองทุนส่วนบุคคล หรือการเปิดบัญชีกองทุนส่วนบุคคลให้แก่ลูกค้ารายใหม่

                   (7)  การสลักหลัง รับอาวัล หรือให้การรับรองตั๋วเงิน หรือการเป็นผู้ค้ําประกันในนิติกรรมใด ๆ ที่เกี่ยวเนื่องในการประกอบธุรกิจของบริษัทหลักทรัพย์แก่ลูกค้า เว้นแต่ลูกค้าได้วางเงินสดเป็นหลักประกันเต็มจํานวนไว้กับบริษัทหลักทรัพย์

                   (8)  การกระทําอื่นใดที่มีลักษณะเป็นการเพิ่มความเสี่ยงต่อฐานะการเงิน การดําเนินงาน หรือการปฏิบัติตามข้อตกลงกับลูกค้า  ทั้งนี้ ตามที่สํานักงานกําหนด


ข้อ ๔ ในกรณีที่ปรากฏเหตุอย่างใดอย่างหนึ่งดังต่อไปนี้แก่บริษัทหลักทรัพย์ที่ไม่สามารถดํารงเงินกองทุนสภาพคล่องสุทธิได้ตามประกาศการดํารงเงินกองทุนสภาพคล่องสุทธิ  ให้บริษัทหลักทรัพย์ดังกล่าวดําเนินการตามที่กําหนดในข้อ 5 

                   (1)  ไม่สามารถยื่นแผนการแก้ไขปัญหาการดํารงเงินกองทุนสภาพคล่องสุทธิต่อสํานักงานตามระยะเวลาที่กําหนดในข้อ 2(1) หรือข้อ 2 วรรคสอง แล้วแต่กรณี

                   (2)  ไม่สามารถแก้ไขปัญหาการดํารงเงินกองทุนสภาพคล่องสุทธิได้ตามแผนและระยะเวลาที่กําหนดตามข้อ 2(2) หรือข้อ 2 วรรคสอง แล้วแต่กรณี

                   (3)  มีเงินกองทุนสภาพคล่องสุทธิต่ํากว่าศูนย์ติดต่อกันเกินห้าวันทําการ

                   (4)  มีการผิดนัดชําระราคาหรือส่งมอบหลักทรัพย์ต่อสํานักหักบัญชีหรือต่อลูกค้า


ข้อ ๕ ให้บริษัทหลักทรัพย์ที่ปรากฏเหตุอย่างใดอย่างหนึ่งตามข้อ 4 ดําเนินการดังต่อไปนี้

          (1)  ระงับการดําเนินธุรกิจทุกประเภทจนกว่าจะสามารถดํารงเงินกองทุนสภาพคล่องสุทธิได้ตามประกาศการดํารงเงินกองทุนสภาพคล่องสุทธิ และได้รับอนุญาตจากสํานักงานให้ดําเนินธุรกิจได้ตามปกติ ทั้งนี้ ไม่รวมถึงการป้องกันความเสี่ยงโดยรวมในเงินลงทุนของบริษัทหรือการดําเนินการตามภาระผูกพันที่ค้างอยู่

                   (2)  ล้างฐานะสัญญาซื้อขายล่วงหน้าที่มีไว้เพื่อตนเอง เว้นแต่เป็นกรณีใดหนึ่งดังนี้

 (ก)  สัญญาซื้อขายล่วงหน้าดังกล่าวมีวัตถุประสงค์เพื่อใช้ป้องกันความเสี่ยงจากเงินลงทุนหรือภาระผูกพันของบริษัทหลักทรัพย์ 

 (ข)  การมีฐานะสัญญาซื้อขายล่วงหน้านั้นไม่ทําให้บริษัทหลักทรัพย์มีภาระผูกพันหรือก่อหนี้เพิ่มเติมในภายหลัง

                   (3)  โอนทรัพย์สินของลูกค้าในบัญชีเงินสดไปยังบริษัทหลักทรัพย์อื่นเพื่อการเก็บรักษาทรัพย์สินของลูกค้า ให้แล้วเสร็จภายในสิบวันทําการนับแต่วันที่ปรากฏเหตุอย่างใดอย่างหนึ่งตามข้อ 4 เว้นแต่จะได้รับการผ่อนผันระยะเวลาจากสํานักงานเนื่องจากมีเหตุจําเป็นและสมควร  ทั้งนี้ หากมีค่าใช้จ่ายเกิดขึ้นจากการดําเนินการดังกล่าว ให้บริษัทหลักทรัพย์เป็นผู้รับผิดชอบค่าใช้จ่ายนั้น

                   (4)  กรณีเป็นบริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ ที่เป็นหน่วยลงทุน ให้บริษัทหลักทรัพย์ดําเนินการดังนี้ด้วย

  (ก)  ดําเนินการให้ลูกค้าแต่ละรายเป็นผู้มีชื่อเป็นผู้ถือหน่วยลงทุนของกองทุนรวมโดยตรง

 (ข)  โอนบัญชีการซื้อขายหน่วยลงทุนของลูกค้าแต่ละรายไปยังบริษัทหลักทรัพย์ประเภทใดประเภทหนึ่งดังต่อไปนี้เป็นผู้ให้บริการแทน  ทั้งนี้ ตามที่ลูกค้าแจ้งความประสงค์ไว้

                              1. บริษัทหลักทรัพย์ประเภทการจัดการกองทุนรวมซึ่งเป็นผู้จัดตั้งและจัดการกองทุนรวมนั้น ๆ 

                              2. บริษัทหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ ที่สามารถให้บริการซื้อขายหน่วยลงทุนได้

 (ค)  ดําเนินการตาม (ก) และ (ข) ให้แล้วเสร็จภายในห้าวันทําการนับแต่วันที่ปรากฏเหตุอย่างใดอย่างหนึ่งตามข้อ 4 เว้นแต่จะได้รับการผ่อนผันระยะเวลาจากสํานักงานเนื่องจากมีเหตุจําเป็นและสมควร  ทั้งนี้ หากมีค่าใช้จ่ายเกิดขึ้นจากการดําเนินการดังกล่าว ให้บริษัทหลักทรัพย์เป็นผู้รับผิดชอบค่าใช้จ่ายนั้น

                   (5)  แจ้งให้ลูกค้าทราบเป็นลายลักษณ์อักษรถึงการดําเนินการตาม (1) (3) หรือ (4) แล้วแต่กรณี โดยไม่ชักช้า

                   (6) กระทําการหรืองดเว้นการกระทําอื่นใดตามที่สํานักงานกําหนด เพื่อให้บริษัทหลักทรัพย์สามารถกลับมาดํารงเงินกองทุนสภาพคล่องสุทธิได้ตามประกาศการดํารงเงินกองทุนสภาพคล่องสุทธิ


ข้อ ๖ ประกาศนี้ให้ใช้บังคับตั้งแต่วันที่ 1 พฤศจิกายน พ.ศ. 2557  เป็นต้นไป


ผู้มีอํานาจลงนาม - ประกาศ  ณ วันที่  23 กันยายน พ.ศ. 2557                            

 

 

 

(นายวรพล  โสคติยานุรักษ์)

เลขาธิการ

สํานักงานคณะกรรมการกํากับหลักทรัพย์และตลาดหลักทรัพย์